b'\n_START_ARTICLE_\nBiserica Buna Vestire din Ro\xc8\x99cani\n_START_PARAGRAPH_\nBiserica de zid cu hramul \xe2\x80\x9eBuna Vestire\xe2\x80\x9d din Ro\xc8\x99cani, comuna Dobra, jude\xc8\x9bul Hunedoara, este un vechi monument rom\xc3\xa2nesc zidit \xc3\xaen piatr\xc4\x83 \xc3\xaen secolul al XV-lea de c\xc4\x83tre cnezii din familia Caba. Biserica se afl\xc4\x83 pe noua list\xc4\x83 a monumentelor istorice sub codul LMI: HD-II-m-A-03434.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nLa numai c\xc3\xa2\xc8\x9biva kilometri dep\xc4\x83rtare de centrul comunal Dobra, \xc3\xaentr-o frumoas\xc4\x83 a\xc8\x99ezare de la poalele nordice ale mun\xc8\x9bilor Poiana Rusc\xc4\x83, se g\xc4\x83se\xc8\x99te satul Ro\xc8\x99cani, men\xc8\x9bionat documentar, ca \xe2\x80\x9eRoskan\xe2\x80\x9d, \xc3\xaen anul 1491. \xc3\x8en interiorul unei fortifica\xc8\x9bii str\xc4\x83vechi, ast\xc4\x83zi disp\xc4\x83rut\xc4\x83, a fost ridicat, \xc3\xaen perioada medieval\xc4\x83, un edificiu din zid impun\xc4\x83tor, martor al bun\xc4\x83st\xc4\x83rii dar \xc8\x99i al dec\xc4\x83derii familiei nobiliare rom\xc3\xa2ne\xc8\x99ti locale Caba: biserica-monument istoric \xe2\x80\x9dBuna Vestire\xe2\x80\x9d._NEWLINE_L\xc4\x83ca\xc8\x99ul, tip \xe2\x80\x9esal\xc4\x83\xe2\x80\x9d, este compus dintr-un altar semicircular decro\xc8\x99at, un naos dreptunghiular spa\xc8\x9bios \xc8\x99i un pronaos similar ca form\xc4\x83, precedate la apus, de un coridor, deasupra c\xc4\x83ruia se \xc3\xaenal\xc8\x9b\xc4\x83 un turn-clopotni\xc8\x9b\xc4\x83 masiv (h 23,19 m) cu intrarea pe latura sa nordic\xc4\x83, u\xc8\x99or dezaxat \xc3\xaen raport cu corpul navei. \xc3\x8enc\xc4\x83 din vechime, zidul sudic al navei a fost consolidat prin doi contrafor\xc8\x9bi, pentru ca, ulterior, num\xc4\x83rul acestora s\xc4\x83 creasc\xc4\x83; \xc3\xaen prezent doar pere\xc8\x9bii altarului sunt flanca\xc8\x9bi de patru piloni masivi, de dimensiuni inegale. Dac\xc4\x83 la \xc3\xaen\xc4\x83l\xc8\x9barea pere\xc8\x9bilor s-a folosit piatra brut\xc4\x83, iar la infrastructura bol\xc8\x9bii navei c\xc4\x83r\xc4\x83mida, diferit, foi\xc8\x99orul deschis al clopotni\xc8\x9bei este construit din lemn._NEWLINE_La mijlocul secolului al XVIII-lea, odat\xc4\x83 cu restaurarea edificiului, s-a procedat \xc8\x99i la re\xc3\xaempodobirea interioar\xc4\x83 a bisericii, astfel c\xc4\x83 urmele vechiului decor pictural au disp\xc4\x83rut. Din cauza degrad\xc4\x83rii, \xc8\x99i cea de a doua zugr\xc4\x83vire a fost supus\xc4\x83 unei repict\xc4\x83ri, interven\xc8\x9bie sesizabil\xc4\x83 ast\xc4\x83zi la nivelul pronaosului. F\xc4\x83r\xc4\x83 a se \xc8\x9bine seama de valoarea artistic\xc4\x83 inestimabil\xc4\x83 a vechilor scene iconografice de pe t\xc3\xa2mpla de zid a l\xc4\x83ca\xc8\x99ului, o ac\xc8\x9biune neautorizat\xc4\x83 de restaurare urmat\xc4\x83 de afumarea inten\xc8\x9bionat\xc4\x83 a noului strat de zugr\xc4\x83veal\xc4\x83, a dus, \xc3\xaen urm\xc4\x83 cu c\xc3\xa2teva decenii, la compromiterea definitiv\xc4\x83 a picturii iconostasului. Totu\xc8\x99i din ve\xc8\x99m\xc3\xa2ntul pictural al secolului al XVIII-lea s-a p\xc4\x83strat, \xc3\xaen registrul superior al peretelui vestic al pronaosului, tabloul votiv al familiei Caba, restauratoarea l\xc4\x83ca\xc8\x99ului. \xc3\x8en costume specifice epocii, dou\xc4\x83 persoane mature \xc8\x9bin \xc3\xaen m\xc3\xa2ini macheta bisericii proasp\xc4\x83t renovate. De o parte \xc8\x99i de cealalt\xc4\x83 se afl\xc4\x83 un b\xc4\x83iat \xc8\x99i dou\xc4\x83 fete; numele uneia dintre ele, de alt fel singurul p\xc4\x83strat, este \xe2\x80\x9dKA\xd0\x91A MAPIA\xe2\x80\x9d. Deosebit de valoros din punct de vedere artistic, tabloul reprezint\xc4\x83 dovada incontestabil\xc4\x83 a alinierii elitelor rom\xc3\xa2ne\xc8\x99ti la moda vestimentar\xc4\x83, de sorginte vienez\xc4\x83, a vremii. Alt\xc4\x83 scen\xc4\x83 contemporan\xc4\x83, p\xc4\x83strat\xc4\x83 pe bolta altarului, red\xc4\x83 imaginea \xe2\x80\x9ePantocratorului\xe2\x80\x9d. Numele pictorilor s-au pierdut._NEWLINE_\xc3\x8en pofida alter\xc4\x83rii aspectului ini\xc8\x9bial, ca urmare a numeroaselor \xc8\x99antiere de restaurare care au afectat-o, biserica \xc8\x99i-a p\xc4\x83strat multe din caracteristicile arhitecturale originare. O serie de elemente \xc3\xaei tr\xc4\x83deaz\xc4\x83, ca atare, vechimea multisecular\xc4\x83. Spre exemplu ancadramentul portalului de pe latura sudic\xc4\x83 a turnului are o deschidere dreptunghiular\xc4\x83, \xc3\xaenc\xc4\x83lecat\xc4\x83 de o lunet\xc4\x83 \xc3\xaen arc fr\xc3\xa2nt, \xc3\xaenchis\xc4\x83 \xc3\xaentr-o arhivolt\xc4\x83 semicircular\xc4\x83. \xc3\x8en arc fr\xc3\xa2nt se \xc3\xaencheie \xc8\x99i o fereastr\xc4\x83 a clopotni\xc8\x9bei, \xc3\xaen timp ce un alt arc \xc3\xaen acolad\xc4\x83, \xc3\xaenchide o ni\xc8\x99\xc4\x83 din interiorul altarului. Pe baza acestor elemente, monumentul a fost \xc3\xaencadrat \xc3\xaen ambian\xc8\x9ba gotic\xc4\x83 a artei medievale transilv\xc4\x83nene a secolului al XV-lea. Spre aceea\xc8\x99i concluzie \xc3\xaendeamn\xc4\x83 at\xc3\xa2t similitudinile existente \xc3\xaentre aceast\xc4\x83 biseric\xc4\x83 \xc8\x99i l\xc4\x83ca\xc8\x99urile de cult z\xc4\x83r\xc4\x83ndene din Cri\xc8\x99cior \xc8\x99i Ribi\xc8\x9ba, datate \xc3\xaen primii ani ai aceluia\xc8\x99i veac, c\xc3\xa2t \xc8\x99i rezultatele s\xc4\x83p\xc4\x83turilor arheologice \xc3\xaentreprinse \xc3\xaen anul 2000._NEWLINE_Primei faze de construc\xc8\x9bie pare s\xc4\x83-i fi apar\xc8\x9binut doar parterul si primele dou\xc4\x83 niveluri ale clopotni\xc8\x9bei, care, \xc3\xaempreun\xc4\x83 cu o nav\xc4\x83 de mici dimensiuni (circa 4 x 2,50 m), au constituit p\xc4\x83r\xc8\x9bi ale unei mici capele de curte, ridicat\xc4\x83, probabil, pe locul unui alt l\xc4\x83ca\xc8\x99 de cult, mult mai vechi. \xc3\x8en a doua jum\xc4\x83tate a secolului al XVI-lea au fost construite nava actual\xc4\x83 \xc8\x99i altarul aferent. Alt\xc4\x83 interven\xc8\x9bie major\xc4\x83 asupra edificiului a avut loc \xc3\xaen anul 1766, c\xc3\xa2nd urma\xc8\x99ii primilor ctitori \xc8\x99i-au amenajat, sub pardoseala navei,cripta familial\xc4\x83; tot atunci, turla, naosul \xc8\x99i altarul au fost acoperite cu \xc8\x9bigl\xc4\x83, iar peste vechiul paviment din c\xc4\x83r\xc4\x83mid\xc4\x83 al bisericii au fost a\xc8\x99ezate dale din piatr\xc4\x83. Din pricina fisurilor ap\xc4\x83rute \xc3\xaen urma cutremurului din anul 1839, pere\xc8\x9bii l\xc4\x83ca\xc8\x99ului au fost consolida\xc8\x9bi prin montarea unor tiran\xc8\x9bi din fier \xc8\x99i prin zidirea masivilor contrafor\xc8\x9bi ai altarului \xc8\x99i ai peretelui sudic al navei; \xc3\xaenlocuirea acoperi\xc8\x99ului de \xc8\x9bigl\xc4\x83 cu un altul din \xc8\x99indril\xc4\x83, mult mai u\xc8\x99or s-a ad\xc4\x83ugat m\xc4\x83surilor de reabilitare a infrastructurii bisericii. Alte repara\xc8\x9bii au avut loc \xc3\xaen anii 1892 (dat\xc4\x83 sugerat\xc4\x83 de aducerea clopotului mic de bronz, turnat la Timi\xc8\x99oara, \xc3\xaen atelierele lui \xe2\x80\x9eAnton Novotny\xe2\x80\x9d), 1928, 1967 \xc8\x99i 2006-2009._NEWLINE_Ctitorii acestui edificiu au fost, cu siguran\xc8\x9b\xc4\x83, membrii familiei cneziale Caba, atesta\xc8\x9bi, \xc3\xaen a doua jum\xc4\x83tate a secolului al XV-lea, cu particula de noble\xc8\x9be \xe2\x80\x9eJ\xc3\xb3f\xc3\xb6i\xe2\x80\x9d(\xe2\x80\x9ede Dobra\xe2\x80\x9d). Astfel, \xc3\xaen anii 1465, 1478 \xc8\x99i 1507 este men\xc8\x9bionat un Ladislau Caba de Dobra. \xc3\x8en 1575, un alt nobil Caba era scutit de d\xc4\x83ri de c\xc4\x83tre principele Sigismund B\xc3\xa1thory al Transilvaniei (1581-1599; 1601-1602). Dup\xc4\x83 o \xc3\xaentrerupere documentar\xc4\x83 de aproximativ dou\xc4\x83 secole \xc3\xaentr-un act din anul 1725, reap\xc4\x83rea un \xe2\x80\x9eRoskany Kaba Laszlo Nemes Szemelly\xe2\x80\x9d; atest\xc4\x83rile se succed apoi cu regularitate: 1776, 1781, 1784 \xc8\x99i 1809. Din textul unei inscrip\xc8\x9bii p\xc4\x83strate \xc3\xaen altar, \xc3\xaen dreptul unei ni\xc8\x99e din partea nord-estic\xc4\x83 a absidei, se desprinde at\xc3\xa2t anul, c\xc3\xa2t \xc8\x99i numele celor care au suportat financiar costul repara\xc8\x9biilor de la mijlocul secolului al XVIII-lea: \xe2\x80\x9e17\xe2\x80\xa0 66 pomenit se fie \xc3\xaentru \xc3\xaemp\xc4\x83r\xc4\x83\xc8\x9biea cerului ctitorul sfintii acesti biserici Caba Ra\xc8\x9b Agnes \xe2\x80\xa0 Laslo\xe2\x80\x9d; gre\xc8\x99it redat\xc4\x83 \xc3\xaen partea sa final\xc4\x83, inscrip\xc8\x9bia ar trebui citit\xc4\x83, pentru o mai bun\xc4\x83 coeren\xc8\x9b\xc4\x83, astfel: \xe2\x80\x9e1766. Pomeni\xc8\x9bi s\xc4\x83 fie, \xc3\xaentru \xc3\xaemp\xc4\x83r\xc4\x83\xc8\x9bia cerului, ctitorii acestei sfinte biserici, Laslo Caba \xc8\x99i so\xc8\x9bia sa Agnes Ra\xc8\x9b\xe2\x80\x9d . P\xc4\x83strate \xc3\xaentr-o cript\xc4\x83 boltit\xc4\x83, amenajat\xc4\x83 sub pavimentul navei, osemintele acestora au fost r\xc4\x83v\xc4\x83\xc8\x99ite \xc3\xaen anul 1918, \xc3\xaen \xc3\xaemprejur\xc4\x83rile tulburi ale prelu\xc4\x83rii administra\xc8\x9biei locale de c\xc4\x83tre forurile de conducere rom\xc3\xa2ne\xc8\x99ti._NEWLINE_\xc3\x8en pofida num\xc4\x83ratelor presiuni confesionale c\xc4\x83rora trebuie s\xc4\x83 le fi f\xc4\x83cut fa\xc8\x9b\xc4\x83 de-a lungul vremii, nobilii Caba au r\xc4\x83mas ortodoc\xc8\x99i, restaurarea bisericii la mijlocul secolului al XVIII-lea, \xc3\xaentr-o epoc\xc4\x83 \xc3\xaen care se depuneau mari eforturi pentru consolidarea unia\xc8\x9biei, primind astfel semnifica\xc8\x9bia unei afirm\xc4\x83ri a propriei identit\xc4\x83\xc8\x9bi etnico-religioase. L\xc4\x83ca\xc8\x99ul apare men\xc8\x9bionat at\xc3\xa2t \xc3\xaen izvoarele cartografice ale timpului\xe2\x80\x93harta Sf\xc3\xa2ntului Imperiu Romano-German din 1720 \xc8\x99i harta iosefin\xc4\x83 a Transilvaniei (1769-1773), c\xc3\xa2t \xc8\x99i \xc3\xaen tabelele conscrip\xc8\x9biilor din anii 1733, 1750, 1761-1762, 1805 \xc8\x99i 1829-1831.'